GiliGold/VAD_KnessetCorpus huggingface dataset:
איתן גינזבורג: זה חוק שהוא הוראת שעה, הוא פג תוקף?
נועה ברודסקי לוי: כן, הוא הוראת שעה עד ה-30 ביוני.
נועה ברודסקי לוי: כמו חוק הסמכויות.
גור בליי: כמו חוק הקורונה הגדול, כמו חוק הסמכויות.
איתן גינזבורג: עד השנה הבאה.
איתן גינזבורג: אני מציע למזג את הצעות החוק.
איתן גינזבורג: מי בעד המיזוג – ירים את ידו.
איתן גינזבורג: נמנעים – 2
איתן גינזבורג: הצעות החוק תמוזגנה.
איתן גינזבורג: אני מעלה להצבעה את ההצעה להקדמת הדיון בהצעת החוק הממוזגת לפני הקריאה השנייה והשלישית.
איתן גינזבורג: שניים?
איתן גינזבורג: תודה רבה, ההצעה תוקדם, אני נועל את הישיבה.
איתן גינזבורג: היום יום חמישי, ו' בתשרי תשפ"א - 24 לספטמבר 2020.
איתן גינזבורג: יש לנו בקשה של יושב-ראש הכנסת לקבוע ישיבת כנסת נוספת היום, יום חמישי, לפתוח את מליאת הכנסת, ויש לנו נושא נוסף:
איתן גינזבורג: בקשת הממשלה להקדמת הדיון בהצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 2).
איתן גינזבורג: הממשלה ביקשה להביא הצעת חוק ממשלתית, לכן יושב-ראש הכנסת ביקש לכנס את מליאת הכנסת.
יעל כהן: אני אסביר בקצרה את בקשת הממשלה לעניין קיצור הליכי החקיקה.
יעל כהן: הצעת החוק שמונחת בפניכם: תיקון מס' 2 לחוק סמכויות מיוחדות להתמודדות עם נגיף הקורונה החדש (הוראת שעה).
יעל כהן: מדובר בתיקון לחוק שהכנסת אישרה בסוף חודש יולי - חוק שמקנה מגוון רחב של סמכויות להתמודד עם הנגיף ועם ההשפעות שלו.
יעל כהן: התיקון שמתבקש כעת הוא תיקון שהממשלה מבקשת לאשר בלו"ז קצר מאוד.
יעל כהן: גם בממשלה ההליך שלו קוצר, הוא אושר לפנות בוקר אחרי הליך מהיר במישור הממשלתי.
יעל כהן: הוא מתבקש על רקע העלייה החדה בתחלואה שכולנו עדים לה.
יעל כהן: הוא בא להוסיף נדבך נוסף, כלים נוספים שכרגע אין אותם בחוק.
יעל כהן: החוק היום קובע מנגנון של הכרזה על מצב חירום מידי תקופה, כשבתקופה שיש מצב חירום אפשר להתקין תקנות שקובעות מגוון מגבלות.
יעל כהן: התקנות האלו קובעות מגבלות, כולל מגבלה על יציאה למרחב הציבורי, אבל הן מסוגיות.
יעל כהן: יש דברים שלא ניתן להגביל מכוח התקנות.
יעל כהן: לאור העלייה בנתוני התחלואה הממשלה מבקשת בהצעת החוק להוסיף מנגנון נוסף:
יעל כהן: הכרזה על מצב חירום מיוחד שעליו ניתן יהיה להכריז רק במצב שבו הממשלה מחילה מגבלות מאוד רחבות על כלל הפעילות, מה שנקרא סגר מלא.
יעל כהן: במצב כזה שהממשלה, מכוח הסמכויות שיש לה כיום, מחילה סגר מלא, רוצים לאפשר מגבלות גם על היציאה לצורך הפגנה – מגבלות שלא ניתן ליישם אותן כעת.
יעל כהן: המגבלות המוצעות על יציאה להפגנה יהיו אפשריות רק במצב של הכרזה על מצב חירום מיוחד.
יעל כהן: הן לא הגבלות מוחלטות, עדיין תתאפשר יציאה להפגנה, אבל במצב כזה אפשר יהיה להגביל את היציאה מהבית רק לאותו תחום שמותר ממילא לצאת מהבית - היום זה תחום של 1,000 מטרים – ואפשר יהיה להגביל את ההתקהלות בהפגנה.
יעל כהן: אלו סמכויות שאין היום.
יעל כהן: לאור העלייה בתחלואה הממשלה מבקשת לחוקק אותן כעת בהליך מקוצר.
אוסאמה סעדי: החוק הקיים היום, חוק הסמכויות הגדול, מעניק סמכויות לממשלה להטיל סגר מלא, להטיל הגבלות על תפילה וגם על הפגנות.
יעל כהן: לא על הפגנות.
יעל כהן: גם על תפילות הרף הוא גבוה יותר בחוק.
יעל כהן: החוק לא מאפשר היום לאסור יציאה מהבית לצורך הפגנה, אבל הוא כן מאפשר שמירת מרחק במרחב הציבורי, שאלה שני המטרים המפורסמים.
יעל כהן: הוא מאפשר כל מיני דברים, אבל הוא לא מאפשר להגיד לאדם:
יעל כהן: אל תיסע מחיפה לירושלים לצורך הפגנה.
איתן גינזבורג: חבר הכנסת סעדי כיוון לסעיפים 7(1) ו-7(2), לכך שאפשר לקבוע הגבלות על הפגנות, ובלבד שלא יימנעו ההפגנות.
איתן גינזבורג: עדיין יש לממשלה סמכות לקבוע הגבלות על הפגנות.
איתן גינזבורג: מה שאת מחדדת, אם אני מבין נכון מהצעת החוק שאתם מביאים אלינו, שההגבלה תהיה על עצם היציאה מהעיר.
איתן גינזבורג: ההגבלה עכשיו היא 1,000 מטרים, בסגר הקודם היא הייתה 100 מטרים.
יעל כהן: נכון, זה מה שהצעת החוק הזאת מאפשרת.
אוסאמה סעדי: צריך חוק בשביל למנוע הפגנות?
אוסאמה סעדי: בשביל זה צריך חוק?
אוסאמה סעדי: בשביל זה מביאים אותנו בהליך מזורז של חקיקה – קריאה ראשונה, שנייה, שלישית?
בועז טופורובסקי: יש מצב חירום במדינה.
בועז טופורובסקי: צריך למנוע את זה.
אוסאמה סעדי: הממשלה החליטה אתמול על סגר מלא שיתחיל מחר ב-14:00 כפוף, כמובן, לאישור החוק, למשך שבועיים, נכון?
יעל כהן: הממשלה החליטה אתמול על סגר מלא.
יעל כהן: לצורך הסגר הזה היא מתקינה תקנות.
יעל כהן: סט אחד של תקנות כבר הותקן אתמול מכוח החוק הקיים והועבר לוועדת חוקה, סט נוסף של תקנות על הגבלת מקומות עבודה אמור להגיע לוועדה.
יעל כהן: החוק הזה הוא רובד נוסף בתוך המהלך הזה.
אוסאמה סעדי: החוק הזה מדבר על הגבלה של מקסימום שבעה ימים.
איתן גינזבורג: רק על הפגנות.
יעל כהן: התקנות שיותקנו מכוח התיקון הזה, אם הוא יחוקק, יהיו מוגבלות לשבעה ימים בכל פעם.
איתן גינזבורג: הוא קובע מצב חירום מיוחד.
אוסאמה סעדי: איך מכריזים על שבועיים?
יעל כהן: מכוח הסמכויות היום.
איתן גינזבורג: השבעה ימים הם החלטת ממשלה, והארכה בשבעה ימים היא גם החלטת ממשלה.
איתן גינזבורג: הם רוצים להאריך את זה, אבל יכול להיות שהם יסתפקו בשבוע.
אוסאמה סעדי: איך הממשלה החליטה על איסור הפגנות לשבועיים?
יעל כהן: אין החלטה כזאת.
יעל כהן: הממשלה לא יכולה להחליט על איסור הפגנות, כי עדיין אין לה סמכות כזאת בחוק.
יעל כהן: ההחלטה כרגע על הסגר היא על דברים שהממשלה מוסמכת להתקין מכוח התקנות - סגירת מקומות עבודה, סגירת מערכת החינוך שכבר סגורה.
יעל כהן: אחרי שהחוק יאושר, בהנחה שהוא יאושר, הממשלה תקבל את ההחלטות הנוספות מכוחו שיהיו מוגבלות לשבעה ימים.
יואב סגלוביץ': דיברת על זה שהתיקון הזה עוסק בליבת הזכויות.
יואב סגלוביץ': רציתי את ההתייחסות שלך לגבי התהליך שאנחנו נמצאים בתוכו.
יואב סגלוביץ': יש פה תהליך מוטרף לחלוטין.
יואב סגלוביץ': החוק הזה הגיע לפני חצי שעה לעיונינו.
יואב סגלוביץ': מדובר על מצב תחלואה שדרושה חוות דעת מקצועית-רפואית.
יואב סגלוביץ': אם זה המצב הרפואי, כיצד אפשר להתפלל בבתי הכנסת לפי המתווה הישן שאושר ביום חמישי האחרון, כולל במקום סגור?
יואב סגלוביץ': אני מבין שיש בעיה עם ההתקהלות, אבל מדוע לא הוספתם סעיף שמאפשר הפגנה באמצעות כלי רכב, הפגנה על ידי יציאה מתחום ה-1,000 מטר ללא התקהלויות?
יואב סגלוביץ': מדוע לא הכנסתם את זה?
יואב סגלוביץ': אם לא מייצרים שסתום לדבר, אנחנו נקבל פה אירוע שאף אחד מאיתנו לא רוצה לראות אותו.
שלמה קרעי: האירוע הזה כבר התרחש.
יואב סגלוביץ': מדוע אין אפשרות לממש את יכולת ההפגנה בדרך אחרת שהיא איננה התקהלות?
יואב סגלוביץ': יש דרכים כאלו, ונתתי רק אחת מהן כדוגמה.
יעל כהן: זאת שאלה שידונו בה כשידונו בפרטיו של החוק בוועדת חוקה.
יעל כהן: זאת שאלה שבוודאי יהיה צריך ללבן אותה.
יעל כהן: זה כבר ליבון לגופו של החוק על האיזונים והשיקולים שבתוכו.
יעל כהן: יש רצון של הממשלה לזרז את החקיקה ככל הניתן לאור התחלואה שכולנו עדים לה.
יואב סגלוביץ': עם כל הכבוד לוועדת חוקה שאני חלק ממנה, זאת לא שאלה לוועדת חוקה, זאת שאלה אל הממשלה שמציגה את החוק הזה.
יואב סגלוביץ': האם יש חוות דעת אפידמיולוגית שאומרת שאפשר להתפלל בבתי כנסת ביום כיפור בתוך מתחם סגור?
יואב סגלוביץ': האם יש חוות דעת שמאשרת את הדבר הזה?
יואב סגלוביץ': צריכה להיות הכרזה מקצועית-אפידמיולוגית לעניין הזה.
יעל כהן: מתווה התפילות מעוגן בתקנות שכבר אושרו בוועדת חוקה.
יעל כהן: משרד הבריאות הוא זה שהגיש את המתווה שאושר בתקנות, הוא זה שעמד מאחוריו מקצועית ובריאותית.
יעל כהן: אם יש שאלות נוספות על המתווה מאז שאושר תמיד אפשר לשאול אותן, אבל זה מתווה שמשרד הבריאות הביא אותו לאישור הממשלה והממשלה הביאה אותו לאישור בכנסת.
יואב סגלוביץ': האם ראיתם חוות דעת רפואית-אפידמיולוגית שמאפשרת את החוק הזה, שאומרת: כן, זה המצב שצריך להיות מבחינה רפואית?
יואב סגלוביץ': האם מבחינה רפואית אתם סומכים את ידכם על העניין הזה?
יואב סגלוביץ': האם קיבלתם חוות דעת שאומרת: זה המתווה הרפואי הנכון?
יואב סגלוביץ': החוק מחייב חוות דעת כתובה.
יעל כהן: החוק הנוכחי הוא חוק מסמיך.
יעל כהן: כדי ליישם אותו מתחייבת חוות דעת כזאת, אתה צודק לחלוטין.
יעל כהן: האם יש חוות דעת כזאת על עצם יצירת הסמכות?
יעל כהן: אני לא מכירה.
יעל כהן: החוק כרגע הוא חוק מסמיך, הוא לא חוק שקובע עכשיו ששבעה ימים יהיה אסור להפגין בשום דרך.
יואב סגלוביץ': יש פה מעקף של הכנסת, של הגוף המחוקק, של הריבון.
יואב סגלוביץ': מה הממשלה אומרת?
יואב סגלוביץ': כאילו יש חוות דעת כזאת.
יואב סגלוביץ': מדוע זה כך?
איתן גינזבורג: החוק אומר שאם הממשלה רוצה למנוע הפגנות היא צריכה לבקש חוות דעת רפואית.
איתן גינזבורג: היא לא מבקשת את זה אפריורית.
יואב סגלוביץ': איתן, הסעיף אומר שאם החוק הזה עובר, יראו את זה כאילו הוכרז המצב הזה.
איתן גינזבורג: באיזה סעיף זה כתוב?
יעל כהן: זה אכן כתוב.
יעל כהן: גם אם החוק יחוקק בצורה הזאת כך שתהיה הכרזה לשבעה ימים, עדיין צריך יהיה להתקין תקנות שאותן יהיה צריך לתמוך בנתונים רפואיים.
איתן גינזבורג: מה שאומר חבר הכנסת סגלוביץ' זה שאם אנחנו מאשרים את החוק, זה כאילו ראינו חוות דעת אפידמיולוגית כזאת.
איתן גינזבורג: אולי הדרישה הבסיסית היא שלצד החוק תצורף חוות דעת רפואית שאומרת שעם תחילתו של החוק תהיה חוות דעת רפואית.
שלמה קרעי: לא מאשרים את החוק עכשיו.
איתן גינזבורג: הבקשה הזאת היא הקדמת הדיון בחוק הזה.
איתן גינזבורג: מה אומר חבר הכנסת סגלוביץ'?
איתן גינזבורג: שאם רוצים לדון בחוק הזה היום, אם רוצים שהוא יתקבל היום, צריכה להיות לצד זה חוות דעת.
יעל כהן: אני מבינה את הבקשה ואת האמירה, אני אעביר את זה הלאה.
שלמה קרעי: יעל, בסעיף 7 לחוק הקיים יש אפשרות להגביל הפגנות כמו שיש אפשרות להגביל תפילות.
שלמה קרעי: אמרנו שבתפילות במרחב הפתוח מותר עד 20 איש.
שלמה קרעי: אם תפילות והפגנות לא יימנעו אלא רק יוכלו להיות מוגבלות, בשביל מה אנחנו צריכים את כל הטרלול הזה?
שלמה קרעי: אם מותר לנו לומר שהפגנה יכולה להיות עד 20 אנשים בלבד במרחב הפתוח, מה אכפת לי שיצאו לאן שהם רוצים?
שלמה קרעי: כמו שתפילות אנחנו מגבילים, כך גם הפגנות.
שלמה קרעי: איך היועץ המשפטי לממשלה עשה את ההפרדה הזאת כשאנחנו בחוק לא עשינו את ההפרדה הזאת?
שלמה קרעי: אנחנו הכנסנו בכפיפה אחת הפגנות ותפילות.
יעל כהן: יש בחוק הפרדה מסוימת בין הפגנות לתפילות.
יעל כהן: אתה צודק לגבי סעיף 7(2) לחוק, אבל בסעיף 7(1) לחוק יש הבחנה בין השניים.
יעל כהן: בסעיף 7(1) לחוק, שמונה את הדברים שמאפשרים יציאה מהבית, לא מנויה היציאה לתפילה.
יעל כהן: כבר היינו במצב שאסור היה לצאת מפתח הבית לתפילה.
יעל כהן: אין את המניעה הזאת לגבי הפגנה.
יעל כהן: החוק הקיים לא שם את שני הדברים באותו רף.
יעל כהן: סעיף 7(2) מאפשר לקבוע תנאים.
יעל כהן: בתקנות שמונחות בוועדת חוקה מהבוקר יש שימוש בסמכות הזאת לצורך קביעת תנאים.
שלמה קרעי: ההבחנה היא רק לגבי יציאה.
שלמה קרעי: לגבי הפעילות עצמה אין שום הבחנה.
שלמה קרעי: את התפילה הגבלנו ל-20 אנשים בלבד גם בלי מספר קפסולות.
שלמה קרעי: למה אי אפשר את אותו דבר להגיד לגבי הפגנה?
אוסנת הילה מארק: למה עכשיו אנחנו דנים בכל זה?
איתן גינזבורג: מכיוון שהם רוצים לשקול את הקדמת הדיון.
איתן גינזבורג: קרעי אומר שאם החוק היום מאפשר הגבלת הפגנות, אז החוק של עכשיו מיותר ולא צריך להקדים את הדיון שלו.
אוסנת הילה מארק: את ההגבלה על ההפגנות הם לא נתנו בחוק הגדול.
איתן גינזבורג: חברת הכנסת מארק, את אומרת דבר לא נכון.
איתן גינזבורג: בסעיף 7(1) ו-7(2) לחוק יש הגבלה על הפגנות.
איתן גינזבורג: מה שקבע היועץ המשפטי זה שאי אפשר למנוע הפגנות.
איתן גינזבורג: אגב, גם החוק לא מונע, הוא רק מונע את האפשרות לעבור מעיר לעיר, ואומר שאת ההפגנה תעשי מתחת לבית שלך.
שלמה קרעי: כמו שהגבלנו תפילות ל-20 אנשים בלבד, כך גם את ההפגנות אנחנו יכולים להגביל לפי החוק היום.
שלמה קרעי: אני לא מבין למה היועץ המשפטי רוצה לעשות הבחנה כשאנחנו, המחוקקים, לא הבחנו לגבי אופי הפעילות, אמרנו שתפילה או הפגנה זה אותו דבר.
יעל כהן: זה קשור לעוצמה של זכויות היסוד.
יעל כהן: כתוב שאפשר לקבוע תנאים לעניין קיום הפגנה, אבל הפרשנות שבה הדברים יושמו היו כאלה שאפשרו את ההפגנות בסדרי גודל משמעותיים.
שלמה קרעי: כל זה עניין של פרשנות.
יעל כהן: התיקון המוצע יאפשר מגבלות שהיום אי אפשר להגיע אליהן.
יעל כהן: כשאתה קובע תנאים במרחב הציבורי, אתה צריך לאפשר תנאים שיאפשרו את קיומה של ההפגנה.
יעל כהן: תפילה אפשר, בדת היהודית לפחות, לקיים עם 10 גברים.
יעל כהן: הפגנה שונה באופי שלה.
שלמה קרעי: בקיצור, זאת רק פרשנות.
יעל כהן: הסעיף היום אומר: תקבעו תנאים שיאפשרו את קיום ההפגנה.
יעל כהן: אפשר היום לקבוע תנאים, אבל החוק המוצע יאפשר יותר מזה.
מיכאל מלכיאלי: האם בחוק הזה יש שינוי בנושא בתי הכנסת, או שכל החוק שאנחנו דנים בו הוא רק בנושא הפגנות?
יעל כהן: החוק הוא לא רק בנושא הפגנות.
יעל כהן: כדי להכריז על מצב חירום מיוחד המדינה צריכה להיות במצב של סגר מלא.
יעל כהן: סגר מלא משליך על המון דברים.
יעל כהן: אין פה הוראה ספציפית שנוגעת לבתי כנסת או תפילות.
מיכאל מלכיאלי: כל השינויים בנושא בתי הכנסת הם רק בתקנות שהוגשו לוועדת חוקה?
יעל כהן: נכון, שמונחות בפני הוועדה.
מיכאל מלכיאלי: וזה שהחליטו שתפילה במקום סגור זאת עבירה פלילית, זה לא דבר שנמצא בחוק הזה?
יעל כהן: את זה אפשר לעשות היום מכוח החוק ללא צורך בתיקון.
איתן גינזבורג: התיקון הזה לא חל על זה.
בועז טופורובסקי: אם התיקון הזה יתקבל, אז להבא כשירצו לעשות כל מיני הגבלות על הפגנות זה יהיה רק אם יהיה מצב של סגר מלא?
יעל כהן: זה אמור להיות הפוך: שרק אם יש מצב של סגר מלא, תקום הצדקה גם להגביל הפגנות.
איתן גינזבורג: רק אז אפשר יהיה לעשות הגבלות שאומרות שאסור לך לצאת מהעיר שלך, שמותר להפגין רק 1,000 מטר מהבית שלך.
איתן גינזבורג: אם פותחים חלק מהמשק, חלק מהמגזר העסקי, ההפגנות חוזרות להיות כמו שהיו קודם, עם הגבלות אחרות שאפשר לקבוע אותן בתקנות.
שלמה קרעי: אל תדאג, אנחנו נגיש הסתייגויות, אנחנו נילחם על זה.
יואב סגלוביץ': עכשיו אנחנו רואים תקנות שמותקנות מכוח השינוי שרוצים לעשות אם החוק הזה יאושר, אבל לכאורה מחר בבוקר אפשר לעשות תקנות הרבה יותר דרקוניות, וגם שם אין הגבלה ואין אמירה לגבי תנאים רפואיים או משפטיים.
יואב סגלוביץ': הממשלה בסוף יכולה להחליט מה שהיא רוצה.
יואב סגלוביץ': אני עדיין מחכה למסמך כדי שנוכל לאשר את החוק הזה.
יואב סגלוביץ': הוא צריך להסביר מדוע צריכים לסגור את המשק, הוא צריך להסביר מדוע כל המפעלים וכל אתרי הבנייה צריכים להיות סגורים.
יואב סגלוביץ': אם יש מסמך אפידמיולוגי כזה, הוא חייב להיות בפני הוועדה טרם קבלת החלטה על הקדמת הדיון.
יעל כהן: החוק הזה ייכנס לפעולה, אם הוא יחוקק, רק במצב שבו יש סגר מלא.
יעל כהן: את התקנות שמיישמות סגר מלא הממשלה מקדמת כעת.
יעל כהן: סט אחד בפניכם, וסט אחד בדרך אליכם.
יעל כהן: אלה דברים שהממשלה עושה בלי שהיא צריכה את החוק הנוכחי.
יעל כהן: הדברים אמורים להגיע אליכם עם התשתית העובדתית.
יעל כהן: אני מבינה לחלוטין את השאלה על חוות הדעת לצורך ההכרזה, אני גם אעביר אותה הלאה, אבל המהלך של הסגר המלא הוא ללא תלות בחוק הזה, הוא מהלך שנמצא בשלבי היישום ויבוא בפניכם.
יעל כהן: לצד המהלך הזה, ואחרי שהחוק יחוקק, יהיה אפשר להוסיף רובד נוסף של תקנות שיגבילו את ההפגנות או את ההתקהלויות בהפגנות באופן שלא ניתן להגבילן היום.
יעל כהן: צדק יושב-ראש הוועדה שגם כיום ניתן לקבוע תנאים, רק לא ניתן לעשות את מה שהחוק הזה מציע.
יואב סגלוביץ': זאת לא השאלה ששאלתי.
יואב סגלוביץ': שאלתי לגבי הסעיף בחוק המוצע שנמצא פה על שולחננו.
יואב סגלוביץ': כשאתה קורא אותו כפשוטו אתה רואה שהוא סעיף דרקוני בצורה בלתי רגילה.
איתן גינזבורג: על זה יהיה דיון בוועדת חוקה.
יואב סגלוביץ': לא בוועדת חוקה.
יואב סגלוביץ': החוק הזה הוא דרקוני הרבה יותר מההגבלה שנמצאת פה, הוא מאפשר פתח לממשלה לעשות משהו בלי שיש לנו חוות דעת.
איתן גינזבורג: עומק החריגות או עומק ההגבלה שיש בסעיף היא שאלה ראויה שגם אני אדרש לה במסגרת הוועדה שתעסוק בנושא.
יואב סגלוביץ': הכל חוזר לנקודת ההתחלה - אותה חוות דעת שצריכה להיות על הכרזה של מצב מיוחד ולא נמצאת.
איתן גינזבורג: אולי בדיוני ועדת חוקה סעיף 5 לחוק יימחק.
יואב סגלוביץ': יכול להיות.
יואב סגלוביץ': אנחנו נמצאים פה בדיון, לפחות כרגע, על הבקשה של הממשלה להקדים דיון על חוק שלא ניתן להקדים אותו בלי שנדע שיש חוות דעת כזאת.
איתן גינזבורג: יכול להיות שאולי בעקבות זה תחליט ועדת חוקה שהסעיף הזה יימחק.
יואב סגלוביץ': לא צריך להגיע לזה.
איתן גינזבורג: אתה לא יכול להיכנס לסעיפי החוק בדיון על הקדמת דיון.
יואב סגלוביץ': אין לי בעיה, איתן, אם תגיד שהיא הגיעה לידיך ואתה יודע שהיא קיימת.
יואב סגלוביץ': אני לא צריך לראות אותה.
איתן גינזבורג: היא לא הגיעה לידיי.
יואב סגלוביץ': אנחנו מבקשים הקדמת דיון על משהו שלא נולד.
אוסאמה סעדי: הדרגים המקצועיים והפרויקטור אמרו שלא צריך את זה.
איתן גינזבורג: הממשלה, שהיא מעל הפרויקטור ומעל הדרגים המקצועיים, אמרה שהיא רוצה להביא את ההצעה לכנסת.
איתן גינזבורג: אנחנו דנים האם המליאה תדון בזה עכשיו או לא.
בועז טופורובסקי: אני מבין שסתם הגענו לכאן.
בועז טופורובסקי: סתם הביאו את כל חברי הכנסת, סתם הביאו את כל עובדי הכנסת.
בועז טופורובסקי: אם הממשלה הייתה מסבירה, הייתה מראה, הייתה מפרטת, תאמין לי שאנשים לא היו יוצאים להפגין בכוח, הם לא היו עושים משהו שפוגע בבריאות הציבור.
בועז טופורובסקי: כל הקטע זה שמנסים להראות שההפגנות הן הסיבה למחלה, שהן חלק מהמחלה שיש במדינת ישראל.
בועז טופורובסקי: הבעיה היא, שלא נשכח לרגע, זה הכישלון של הממשלה הזאת, הכישלון המוחלט של הממשלה הזאת בניהול משבר הקורונה.
בועז טופורובסקי: לא היינו צריכים להגיע לסגר מלא אם לא היה כישלון מוחלט, אם היו מטפלים בדברים כמו שצריך, אם היינו משתמשים בזמן שהרווחנו מהסגר הראשון.
שלמה קרעי: לא היינו מגיעים לסגר מלא אם לא הייתם מסכנים את בריאות הציבור, אם לא הייתם פוגעים באמון הציבור.
בועז טופורובסקי: הסיבה היא כמה אלפי מפגינים?
שלמה קרעי: כן, בוודאי.
שלמה קרעי: כשאנשים בבית רואים אותם, אז הם אומרים: למה להם מותר ולנו לא.
בועז טופורובסקי: נושא הדיון זה הקדמת חוק שאמור למנוע הפגנות.
בועז טופורובסקי: בתור אחד שהפגין בעברו נגד נתניהו וגם הפגין בעד נתניהו, אני זוכר שהוא אמר שאסור להפגנות להפסיק.
בועז טופורובסקי: זה היה עם המילואימניקים, וזה היה כשהפגנו עם הסטודנטים נגד ממשלת אולמרט.
שלמה קרעי: אבל יש עכשיו מגיפה משתוללת.
בועז טופורובסקי: אם היו מסבירים, אם היו עושים את העבודה כמו שצריך, תאמין לי, המפגינים לא היו מפגינים.
אופיר כץ: אין שום סיטואציה בעולם שהם יפסיקו להפגין.
אופיר כץ: הם רוצים פה אנרכיה, הם רוצים פה טירוף מערכות כדי להפיל את ביבי.
בועז טופורובסקי: אם הממשלה הייתה מתנהגת כמו שצריך, אם הייתה מנהיגות נכונה, אנשים היו עושים מה שהיו אומרים להם המנהיגים.
בועז טופורובסקי: כל הזמן משנים את ההחלטות.
בועז טופורובסקי: עכשיו מביאים חוק שכל מטרתו היא לוודא שלא יהיו אנשים שיפגינו במדינת ישראל.
שלמה קרעי: בועז, אתה ממשיך לפגוע באמון הציבור, אתה ממשיך לגרום לסיכון בריאות הציבור עם האמירות האלו.
בועז טופורובסקי: יש כבר עכשיו אפשרות לעשות הגבלות על ההפגנות, לא היה צריך את החוק הזה.
בועז טופורובסקי: עצם זה שמביאים את החוק הזה מראה על חולשה ועל חוסר אמון של האזרחים בממשלה.
יואב סגלוביץ': רק ביום חמישי שעבר עברו התקנות הקודמות בכנסת, ורק ביום רביעי שקדם להן ניסו להעביר את תקנות הרמזור.
יואב סגלוביץ': בכל שבוע מגיעים המומחים הרפואיים מטעם משרד הבריאות ומספרים סיפור שחוזר על עצמו מתחילת המגיפה - מרחק של שני מטר, לא להתקהל, לשמור על היגיינה.
יואב סגלוביץ': אתה קורא את התקנות האלו ולא מבין מאיפה הן נפלו.
יואב סגלוביץ': התקנות שעברו ביום חמישי, כבר שמענו יום לאחר מכן שזה לא מספיק.
יואב סגלוביץ': הנתונים שקיבלנו ביום שני, שליש ורביעי הם נתונים קשים, אבל הם תולדה של מה שהיה שבוע קודם.
יואב סגלוביץ': כל הסיפור כולו הוא שכל שבועיים צריך לראות את העניין.
יואב סגלוביץ': אנחנו כרגע נדרשים למצב חירום מיוחד בשל העובדה שיש נתונים שהיו כבר ידועים.
יואב סגלוביץ': הולכים לסגור את כלל המשק במדינת ישראל ללא הצדקה, הולכים לפגוע במשק בצורה קיצונית.
יואב סגלוביץ': לפי החוק שהולך לעבור היום כל המשק במדינת ישראל הולך להיסגר במאה אחוז, למעט מקומות חיוניים מאוד ספורים.
יואב סגלוביץ': אין לזה הצדקה.
יואב סגלוביץ': זו לא המצאה שלי, תקשיבו למה ששר האוצר אומר, תקשיבו למה שאומרים מטעמו.
יואב סגלוביץ': במקום לעשות דיון רפואי ולקבוע החלטות מושכלות על סמך נתוני התחלואה, מקבלים פה החלטות פוליטיות, ולכן שבוע קודם לא היה סגר ב"ערים אדומות" כי היה לחץ של מפלגות חרדיות.
יואב סגלוביץ': יש את הלחץ הקבוע שמשנה כאן דברים.
יואב סגלוביץ': אין שום קשר בין מאבק במגיפה לבין החוק שמובא בפנינו.
יואב סגלוביץ': אישרנו תקנות על סגר חלקי רק בשבוע שעבר.
יואב סגלוביץ': החוק הזה איננו מבוסס על תשתית רפואית, ולא אני אומר את זה, אומרים את זה אנשי המקצוע שיופיעו בהמשך היום בוועדות השונות.
יואב סגלוביץ': מדובר פה על החלטות פוליטיות, לא על החלטות רפואיות-מקצועיות.
יואב סגלוביץ': פשוט כואב לי על משק שלם שהולך להיסגר.
יואב סגלוביץ': מילה אחת לגבי ההפגנות.
יואב סגלוביץ': זה בסדר גמור לדבר עליהן, זה מכניס את הפינה כאילו ההפגנות הן הבעיה, אבל ההפגנות הן אולי הבעיה של ביבי.
יואב סגלוביץ': הבעיה שלי היא שהמשק נמצא במצב מאוד-מאוד קשה, והוא הולך להיות עוד יותר קשה, עם ראש ממשלה חסר אחריות, עם ממשלה, לצערי, שלא אומרת לו, "עד כאן".
שלמה קרעי: בחודשים האחרונים היינו עדים לטירוף מוחלט.
שלמה קרעי: חשבתי שיבואו חברי יש עתיד, שיבואו אלה שהשתתפו בהפגנות ויגידו: חטאנו, עווינו, פשענו, הבאנו את המדינה למצב קשה, פגענו באמון הציבור, גרמנו לזה שאנשים בבית יגידו: אם כולנו באותה סירה, למה הם ביאכטה נפרדת, למה להם מותר ולנו אסור.
בועז טופורובסקי: בהכל אשמים המפגינים?
בועז טופורובסקי: אין אחריות לממשלה?
שלמה קרעי: לא בהכל.
שלמה קרעי: אתה יודע מה האחריות של הממשלה?
שלמה קרעי: האחריות של הממשלה ושל שרי הליכוד זה שכבר לפני שלושה-ארבעה חודשים, כשהם ראו שאמון הציבור נפגע, הם היו צריכים להעיף את מנדלבליט, להעיף את שרי כחול לבן מכל המדרגות, ולהגיד: או שיש קו אחד לכל הציבור בכל המרחב הפתוח, או שמפרקים את הממשלה והולכים לבחירות.
בועז טופורובסקי: אז הם נכשלו, נכון?
שלמה קרעי: לדרג הנבחר יש אחריות, אבל צריכה להיות לו גם הסמכות.
שלמה קרעי: מנדלבליט וניסנקורן ניסו לסרס את הסמכות.
שלמה קרעי: סוף סוף ראש הממשלה השבוע הזה אמר:
שלמה קרעי: אם לא תתנו לי את הסמכות, תלכו לכל הרוחות.
שלמה קרעי: הגיע הזמן שתפסיקו להגיד: כן הפגנות, לא הפגנות.
שלמה קרעי: הציבור צריך קו אחד מנחה – כל מה שמותר במרחב הציבורי מותר לכולם.
שלמה קרעי: אם אנחנו במגיפה, אם אנחנו במצב חירום, מצב החירום הזה שווה לכולם, בלי שום החרגות - לא בתי כנסת וגם לא הפגנות.
אוסאמה סעדי: מי ששומע את חבר הכנסת קרעי רואה מי האשם במצב במדינה הזאת – אותם מפגינים נגד ביבי.
אוסאמה סעדי: אם הם הפרו את החוק, אם הם לא עמדו בהוראות, זאת האחריות של המשטרה, של הממשלה ושל השר לביטחון פנים לאכוף את החוק.
אוסאמה סעדי: אם הם לא הפרו שום חוק, אתה לא יכול להאשים אותם.
אוסאמה סעדי: אמון הציבור נפגע בגלל ההחלטות הפושעות של הממשלה הזאת שכל יום שני וחמישי משנה מדיניות.
אוסאמה סעדי: אתה היית בוועדת חוקה וראית כמה דיונים היו בתכנית הרמזור.
אוסאמה סעדי: שכנעתם את כולנו, את כל העם שזאת התרופה.
אוסאמה סעדי: אחרי כמה ימים, נדה, אין תכנית רמזור.
אוסאמה סעדי: אחרי זה באנו עם הסגר החונק הזה.
אוסאמה סעדי: איזה מילים אתם ממציאים – סגר חונק, סגר נושם, סגר מלא, סגר חלקי.
אוסאמה סעדי: עוד לא יבש הדיו וגם זה כבר לא מספיק.
אוסאמה סעדי: מישהו מכם ציפה ל-7,000 נדבקים?
אוסאמה סעדי: המצב הזה יימשך ככל שאנחנו מתקרבים לינואר.
אוסאמה סעדי: מדובר בהחלטות פוליטיות פרופר.
אוסאמה סעדי: תביאו לי חוות דעת מקצועית אחת.
אוסאמה סעדי: מיניתם פרויקטור.
אוסאמה סעדי: הפרויקטור אמר: המלצתי על סגר חלקי, לא המלצתי על סגר מלא, אבל הממשלה החליטה אחרת.
אוסאמה סעדי: משרד הבריאות, הגורמים המקצועיים, תביאו לנו נתונים.
אוסאמה סעדי: אני ויואב כבר חודשיים-שלושה מבקשים שתביאו לנו נתונים.
אוסאמה סעדי: תראו לנו אם יש הדבקה בהפגנות.
אוסאמה סעדי: למה סוגרים את נמל התעופה כשיש סטודנטים שאמורים לחזור מחר?
הילה שי וזאן: לא סוגרים.
הילה שי וזאן: מחזירים אותם.
אוסאמה סעדי: עוד לא שמעתי שמחריגים.
איתן גינזבורג: עוד לא התקבלה החלטה בנושא הזה.
אוסאמה סעדי: למה סוגרים את כל הענף הבנייה?
איתן גינזבורג: עוד לא התקבלה החלטה.
אוסאמה סעדי: הציבור איבד את האמון בממשלה הזאת, כי ההחלטות הן לא מקצועיות, ההחלטות הן פוליטיות.
אוסאמה סעדי: ההפגנות בבלפור זו הסיבה האחת והיחידה לכל החוק שדגל שחור מתנוסס עליו.
אוסנת הילה מארק: כשאני מקשיבה למה שקורה בדיון הזה אני מבינה דבר אחד, וזה שכנראה שאין באמת תחלואה במדינת ישראל, שכנראה אין 7,000 חולים, שכנראה לא קורה פה כלום, זאת המצאה אחת גדולה של בנימין נתניהו ואנחנו סתם אומרים שאנחנו צריכים עכשיו להגביל את הציבור בדברים כאלה ואחרים.
אוסנת הילה מארק: חבר'ה, אני מציעה פה לכל האנרכיסטים שרוצים לעשות אנרכיה במדינה ולהביא את הכל למצב שיהיה פה כאוס אחד שלם, קחו טיפת אחריות על בריאות הציבור.
אוסנת הילה מארק: את ההפגנות אפשר יהיה אחר כך לעשות, בנימין נתניהו לא בורח לשום מקום, הוא יישאר פה עוד הרבה שנים.
אוסנת הילה מארק: מי שמסתכל על בריאות הציבור בנקודת השפל שאנחנו נמצאים בה מבחינה בריאותית במדינת ישראל צריך לקחת אחריות.
אוסנת הילה מארק: ויתרנו על בתי כנסת, למרות שיום כיפור זה היום הכי קדוש לעם ישראל, למדינת ישראל וליהודים.
אוסנת הילה מארק: אל תשכחו שאנשים בשואה התפללו במחתרת.
אוסנת הילה מארק: עכשיו אנחנו מונעים מאנשים להתפלל.
אוסנת הילה מארק: אם בנקודת הזמן הזאת אנחנו מוותרים על התפילות, לא יקרה כלום אם תוותרו על ההפגנות.
אוסאמה סעדי: את סוגרת מדינה בגלל הפגנות?
אוסנת הילה מארק: קחו אחריות על בריאות הציבור.
שלמה קרעי: מנדלבליט קובע בממשלה, לא בכנסת.
אוסנת הילה מארק: זה נכון שיהיה פה נזק למשק מבחינה כלכלית, גם אני מבינה את זה, גם לי יש ילדים עצמאיים, אבל אני מסתכלת על בריאות הציבור ועל ערך החיים כערך עליון.
אוסנת הילה מארק: תסתכלו על זה כך גם אתם.
עוזי דיין: אני חושב שיש פה הסכמה, למרות הוויכוח, שאנחנו נמצאים במצב חירום.
עוזי דיין: במצב הזה כולם יסכימו שצריך לאמץ שני כללים עיקריים ובסיסיים.
עוזי דיין: אחד זה מניעת התקהלות, כל התקהלות.
עוזי דיין: אני לא זוכר אי פעם שלא הייתי ביום כיפור בבית כנסת.
עוזי דיין: השנה אני לא אלך לבית כנסת, למרות שאצלנו יש בסך הכל 20 אנשים, בגלל שאני חושב שצריך למנוע כל התקהלות שהיא לא הכרחית.
עוזי דיין: שכל אחד יעשה לעצמו את החשבון מה הכרחי.
עוזי דיין: דבר שני זה הקפדה על מסכות.
עוזי דיין: אם שלושת רבעי מהציבור היה מקפיד על מסכות, חלק גדול מהבעיה, אני חושב, הייתה נמנעת.
עוזי דיין: יש לי זיכרון שאני רוצה לחלוק איתכם.
עוזי דיין: לפני 47 שנים פרצה לחיינו מלחמת יום הכיפורים, מלחמה שהייתה איום קיומי.
עוזי דיין: במלחמה הזאת, למי שלא מכיר אותה, האמון בהנהגה המדינית והצבאית היה עוד יותר נמוך ממה שהוא היום.
עוזי דיין: לא היו ויכוחים עד כמה האמון הוא כל כך נמוך, עד כמה אנחנו חושבים שמי שניהל את המדינה עשה בה מחדל ענקי.
עוזי דיין: המחדל הזה היה קיומי.
עוזי דיין: אמרנו אז שקודם נילחם על הבית, רק אחרי המלחמה נסגור חשבון.
עוזי דיין: עמדנו בזה במלחמה שהיו בה קרוב ל-2,700 הרוגים ויותר מ-7,500 פצועים - רבע מההרוגים היו קצינים.
עוזי דיין: אני מציע שגם במצב הנוכחי, כשהאיום הוא לא קיומי אלא איום על הלכידות של החברה הישראלית, וזה בסדר גמור להתווכח, זה בסדר גמור להפגין, צריך קודם כל להילחם על הבריאות שלנו, על הבריאות של החברה הישראלית.
איתן גינזבורג: מי בעד בקשת יושב-ראש הכנסת לקבוע ישיבת כנסת נוספת היום, יום חמישי, 24 בספטמבר, ו' בתשרי התשפ"א, ירים את ידו?
איתן גינזבורג: מי בעד בקשת הממשלה להקדמת הדיון בהצעת חוק סמכויות מיוחדות להתמודדות עם נגיף הקורונה החדש (הוראת שעה), התשפ"א, ירים את ידו?
איתן גינזבורג: בעוד חצי שעה, ב-15:55 נתכנס להצביע על הרביזיה.